बगैर डिग्री के इलाज करने पर चार लोगों को 6-6 माह का कारावास
सोनकच्छ क्षेत्र में बगैर डिग्री के इलाज करने पर चार लोगों को कोर्ट ने छह-छह माह का सश्रम कारावास दिया है। जुर्माना भी किया गया। ये प्रकरण आरोपियों के खिलाफ वर्ष 2009 में जांच के बाद स्वास्थ्य विभाग ने दर्ज कराए थे। आरोप था कि डिग्री नहीं होने के बावजूद आरोपी मुकेश कीमती, विश्वजीत विश्वास, वीपी खन्ना, अनिल पोलाया द्वारा इलाज किया जाता था। कुल पांच पर प्रकरण दर्ज किए गए थे जिसमें से इन चार का फैसला आया है।
10 जून 2009 को स्वास्थ्य विभाग के तत्कालीन बीएमओ डाॅ. उमेश गोयल, डाॅ. हेमंत गुप्ता के साथ प्रशासन व पुलिस टीम ने सोनकच्छ व सांवेर में फर्जी तरीके से संचालित क्लिनिक पर छापे मारे थे। डिग्री के अभाव में एलोपैथी पद्धति से मरीजों का उपचार करना पाया गया। इस पर कीमती दवाखाने के मुकेश भंवरसिंह कीमती, अमोदनी ट्रीटमेंट सेंटर के विश्वजीत रवींद्रनाथ विश्वास, वीपी देवीसिंह खन्ना, अनिल मेहरबानसिंह पोलाया व रामेश्वर भादू के खिलाफ स्वास्थ्य विभाग के सुपरवाइजर सिद्धनाथ मालवीय कंका खजुरिया ने प्रतिवेदन पुलिस को दिए थे।
छह वर्ष चला प्रकरण
पुलिस ने पांचों आरोपियों के विरुद्ध मप्र आयुर्विज्ञान परिषद एक्ट 1956 एंड 1958 के तहत गिरफ्तारी लेकर चालान कोर्ट में पेश किया। छह वर्ष चले इन प्रकरणों का बुधवार को न्यायाधीश नरेंद्र पटेल ने मुकेश, विश्वजीत, खन्ना, अनिल को दोषी पाते छह-छह माह का सश्रम कारावास व एक-एक हजार रु. अर्थदंड किया। भादू का फैसला अभी नहीं हुआ है, उसमें गुरुवार को पेशी है।
hin_Deva hin_Deva hin_Deva hin_Deva hin_Deva